चांग ई-3
चांग ई-3 (चीनी: 嫦娥三号; पिनयिन: Cháng'é Sānhào) चंद्रमा की सतह के अध्ययन हेतु चीनी राष्ट्रीय अंतरिक्ष प्रशासन द्वारा संचालित एक अंतरिक्ष मिशन है। चंद्रमा की सतह पर यह चीन का पहला रोवर मिशन है। चीनी चंद्र अन्वेषण कार्यक्रम के दूसरे चरण के अंतर्गत चांग ई-3 को 1 दिसम्बर 2013 को सफलतापूर्वक लॉन्च किया गया। 14 दिसम्बर 13:11 UTC को यह अंतरिक्ष यान चन्द्रमा की सतह पर उतरा। अंतरिक्ष यान का नाम चीनी पौराणिक कथाओं में चंद्रमा की देवी "चांग" के ऊपर रखा गया है और यह चांग ई-1 एवं चांग ई-2 का अनुवर्ती है। चंद्र रोवर का नाम "युतु", जो की चीनी लोककथा के अनुसार चंद्रमा पर रहने वाला एक सफेद खरगोश है, एक ऑनलाइन सर्वेक्षण के ज़रिये चुना गया।